Mendime të ndryshme rreth kritikave të Presidentit rus ndaj SHBA
Pikëpyetje lidhur me synimet e Kremlinit dhe marrëdhëniet mes Uashingtonit dhe Moskës
Duke folur kohët e fundit në Mynih, të Gjermanisë, në Konferencën mbi Politikat e Sigurisë, Presidenti rus Vladimir Putin i akuzoi Shtetet e Bashkuara se diktojnë vijat e tyre politike, ekonomike, kulturore dhe arsimore ndaj vendeve të tjera. Në Uashington, Presidenti Xhorxh Bush tha se zoti Putin mbetet njeriu me të njëjtin vullnet të fortë, siç ishte në vitin 2001, kur zoti Bush e cilësoi homologun e tij rus të besueshëm. Pas fjalimit, Presidenti Putin e përshkroi Presidentin Bush si një njeri i respektuar dhe u bashkua me mendimin e tij se Rusia dhe Amerika nuk do të jenë kurrë më kundërshtarë. Megjithatë, udhëheqësi i Kremlinit mendon se NATO-ja përbën një provokim serioz dhe se po ndihmon në krijimin e një ndarjeje të Evropës, të ngjashme me Murin e Berlinit në periudhën e Luftës së Ftohtë. Por presidenti lituanez, Valdus Adamkus, vendi i të cilit u pranua në NATO pas gjysëm shekulli nën sundimin sovjetik, nuk është dakord me fjalimin e Presidentit Putin në Mynih. Presidenti Bush thotë se Shtetet e Bashkuara dhe Rusia kanë interesa të përbashkëta për sigurinë e popujve të tyre dhe botës në tërësi. Por Ariel Cohen, ekspert për Rusinë në fondacionin Heritage në Washington, thotë se zoti Putin po luan me ndjenjat anti-amerikane në Evropë dhe në Lindjen e Mesme, për të minuar sigurinë globale. Ish-përfaqësuesi i Shteteve të Bashkuara në OKB, ambasadori John Bolton, thotë se nuk i kupton arsyet që fshihen prapa fjalimit të Presidentit Putin. Ambasadori Bolton thotë se fjalimi i Mynihut tregon se Shtetet e Bashkuara duhet të punojnë më tepër në diplomacinë me Rusinë. Sipas zotit Bolton, komentet e Presidentit Putin përfaqësojnë një intrepretim të gabuar për Shtetet e Bashkuara dhe jo një ndryshim në politikën ruse. //ze//